SPOROČILO ZA JAVNOST

ZA TAKOJŠNJO OBJAVO

**Drama SNG Maribor na gostovanju v Novem Sadu**

***Frank V. odpira 50. jubilejni festival INFANT***

**NOVI SAD, 8. SEPTEMBER – Drama Slovenskega narodnega gledališča Maribor se je odpravila v Srbijo na gostovanje v Novi Sad, kjer bo nocoj v petek, 8. septembra 2023, na Veliki sceni Srbskega narodnega gledališča v Novem Sadu uprizorila glasbeno tragikomično satiro Friedricha Dürrenmatta *Frank V*. v režiji Miloša Lolića in s tem odprla 50. jubilejni Internacionalni festival alternativnega in novega teatra – INFANT. Nastopili bodo Nataša Matjašec Rošker, Vojko Belšak, Blaž Dolenc, Julija Klavžar, Žan Koprivnik, Matevž Biber, Liza Marijina, Davor Herga, Viktor Hrvatin Meglič, Petja Labović in Gorazd Žilavec.**

Dürrenmattov *Frank V.* nas popelje v svet privatnega bančništva, kjer se bankirska družina z večgeneracijsko tradicijo znajde na robu bankrota. Njihova ladja je dolgo plula, zdaj pa tone, razmere so dramatične, zato protagonisti kujejo načrte, kako preživeti, a se kaj hitro znajdejo v labirintu lastnih prevar. Srbski tisk je v najavi uprizoritev označil kot unikatno gledališče – zgodbo o preživetju in drzni prevari, ki jo podžigata humor in glasba –, ki ga gledalci ne smejo zamuditi.

Internacionalni festival alternativnega in novega teatra, ki ga organizira Kulturni center Novega Sada, se je razvil iz festivala »Malo pozorje« in predstavlja spoj nevsakdanje gledališke interpretacije, neklasičnega pristopa k igralskemu izražanju in modernemu jeziku teatra. Ob mariborski Drami so v tekmovalnem delu festivala še zagrebško gledališče GDK Gavella, ki bo uprizorilo Krleževo *Legendo* v režiji Slobodana Unkovskega, in Srbsko narodno gledališče iz Beograda z uprizoritvijo *Jevanđelje* po F. M. Dostojevskem v režiji Jerneja Lorencija.

###

**Fotografije za medije** so na voljo v spletnem medijskem središču.

<https://www.sng-mb.si/2023/02/13/frank-v/>

Foto: Peter Giodani/SNG Maribor

O festivalu https://infant.rs/

dodatne informacije

Alan Kavčič

041/697-121